ขยายเวลา พ.ร.ก.ฉุกเฉิน พื้นที่จังหวัดชายแดนภาคใต้ต่ออีก 3 เดือน
พลเอก ประวิตร วงษ์สุวรรณ รองนายกรัฐมนตรี ประชุมคณะกรรมการบริหารสถานการณ์ฉุกเฉิน (กบฉ.) ครั้งที่1/2565 โดยที่ประชุมได้รับทราบผลการปฎิบัติงานตามพระราชกำหนดการบริหารราชการในสถานการณ์ฉุกเฉิน พ.ศ.2548 ห้วงที่ผ่านมา ภาพรวมการก่อเหตุความรุนแรงในพื้นที่จังหวัดชายแดนภาคใต้มีแนวโน้มลดลงต่อเนื่องและประชาชนให้ความร่วมมือกับเจ้าหน้าที่รัฐด้วยดี รวมถึงรับทราบความคืบหน้าผลการดำเนินงานตามแผนปรับลดพื้นที่การประกาศสถานการณ์ฉุกเฉิน ซึ่งมีแนวโน้มและโอกาสปรับลดพื้นที่เพิ่มขึ้นอย่างต่อเนื่องจากนั้น ที่ประชุมได้ร่วมกันพิจารณา เห็นชอบตามข้อเสนอของ กอ.รมน.ภาค4 ส่วนหน้า ขอขยายระยะเวลาการประกาศสถานการณ์ฉุกเฉินที่มีความร้ายแรงในพื้นที่จังหวัดชายแดนภาคใต้ ยกเว้น อำเภอศรีสาคร ,อำเภอสุไหงโก-ลก ,อำเภอแว้ง ,อำเภอสุคิริน จังหวัดนราธิวาส อำเภอไม้แก่น ,อำเภอแม่ลาน จังหวัดปัตตานี และอำเภอเบตง ,อำเภอกาบัง จังหวัดยะลา ออกไปอีก 3 เดือน ตั้งแต่วันที่ 20 มีนาคม -19 มิถุนายน 2565 เพื่อให้เกิดความต่อเนื่อง ทำให้การปฏิบัติงานของเจ้าหน้าที่มีประสิทธิภาพสามารถดูแลรักษาความปลอดภัยในชีวิตและทรัพย์สินของประชาชนในพื้นที่พลเอก ประวิตร กำชับกองทัพภาคที่4 และ กอ.รมน.ภาค4 ส่วนหน้า ให้เข้มงวดงานด้านการข่าวและเฝ้าระวังพื้นที่ชายแดน รวมถึงเร่งพิจารณาการปรับลดพื้นที่ประกาศสถานการณ์ฉุกเฉินเพิ่มเติมและเฝ้าระวังการแพร่ระบาดของโควิด-19 ยืนยันว่า รัฐบาลพร้อมดูแลความสงบเรียบร้อยและความปลอดภัย ควบคู่กับการพัฒนาพื้นที่ให้มีความเจริญก้าวหน้า ประชาชนมีความอยู่ดีกินดี อย่างยั่งยืน